kardosdrur/scandi-wiki huggingface dataset:
Billboard Hot 100

Billboard Hot 100 er en hitliste, der løbende præsenterer de 100 mest populære singler i USA. Listen er baseret på afspilninger på radiostationer og salg (streaming, downloads og pladesalg). Målperioden for radioafspilninger er fra onsdag til tirsdag og for salg mandag til søndag. Listen udarbejdes af magasinet Billboard og offentliggøres om tirsdagen.

Den første single på Billboard Hot 100, der blev nr. 1, var "Poor Little Fool" med Ricky Nelson den 4. august 1958.

Danske artister på Hot 100 
Følgende danske kunstnere har ligget på Billboard Hot 100: Listen inkluderer ikke sangskrivere og/eller producere, eller andet teknisk personale.

Noter
 Mike Tramp, har som forsanger og komponist i det dansk-amerikanske rockband White Lion, haft fem singler på hitlisten, heriblandt "Wait" (#8 i 1987) og "When the Children Cry" (#3 i 1988).
 Lars Ulrich, har som trommeslager og komponist i det amerikanske heavy metal-band Metallica, haft 35 singler på hitlisten, heriblandt "Enter Sandman" (#16 i 1991) og "Until It Sleeps" (#10 i 1996).
 Galimatias opnåede guld-certificering for 2014-singlen "Fantasy" (med Alina Baraz), den 28. juli 2017.
 Faustix opnåede guld-certificering for 2013-singlen "Revolution" (med Diplo, Imanos og Kai), den 7. december 2018.

Noter

Eksterne links 
 Billboards hjemmeside
 Nuværende mest populære singler

Hitlister
Harper's Magazine

Harper's Magazine er et amerikansk tidsskrift for litteratur, politik og kulturspørgsmål.

Harper's Magazine er baseret i New York, og kom første gang ud i 1850. Profilerede forfattere som Mark Twain, Herman Melville, Tom Wolfe og David Foster Wallace har været blandt bidragsyderene til tidsskriftet, såvel som statsledere som Woodrow Wilson, Winston Churchill og Theodore Roosevelt.

Redaktør siden januar 2010 er Ellen Rosenbush.

Eksterne henvisninger 
 Harpers.org

Tidsskrifter fra USA
David Foster Wallace

David Foster Wallace (født 21. februar 1962 i Ithaca, New York, død 12. september 2008 i Claremont, Californien) var en amerikansk forfatter. Wallace fik sit internationale gennembrud med romanen Infinite Jest i 1996.

David Wallace døde den 12. september 2008, da han hængte sig selv i sit hjem i Californien.

Referencer 

Romanforfattere fra USA
Personer der har begået selvmord
Postmoderne litteratur
T visum

Et T visum (eng.: "T visa") er et amerikansk visum som kan gives til ofre for menneskehandel til USA, der giver dem opholdstilladelse hvis de vidner mod bagmændene for handlen.

Baggrund 
Den amerikanske regering anslår at op til 50.000 mennesker årligt bliver illegalt handlet mod deres vilje over den amerikanske grænse; hovedsageligt kvinder og børn som sælges ind i tvangsprostitution. Som svar på denne handel har den amerikanske regering gennemført et lovkompleks kaldet Victims of Trafficking and Violence Protection Act of 2000 (VTVPA; "Handels- og voldsoffer beskyttelse lov af 2000"), hvilke iblandt andre ting, giver mulighed for at tildele et tre års midlertidigt opholdstilladelse som derefter kan skiftes til permanent opholdstilladelse. Der er i lovpakken mulighed for 5.000 T visum, om end der kun er udsted 1.000 indtil oktober 2006.

Rådighed 
T-1 visum kan tildeles mennesker som:
 er kommet illegalt til USA for at indgå i ufrivillig prostitution, tvangsarbejde, gældtrældom eller slaveri
 kom til USA som resultat af magt, bedrag eller tvang
 ville lide ekstremt afsavn hvis deporteret
 angav menneskehandelsovertrædelsen til myndighederne og, hvis mindst 15 år gammel, hjalp til i opklaringen og retssagen

Relaterede visa inkludere:
 T-2 visum – T-1 ansøgerens partner
 T-3 visum – T-1 ansøgerens børn
 T-4 visum – T-1 ansøgerens forældre, hvis ansøgeren er barn

Referencer

Eksterne henvisninger 
 VTVPA – text of statute
 DOJ issues regulations for T visas, available to victims of trafficking  – National Immigration Law Center article

Se også 
 Kvindehandel

Jura
Identifikationssystemer
Ole Rasmussen

Ole Rasmussen er navnet på flere forskellige personer:

 Ole Rasmussen (fodboldspiller, født 1960) – dansk fodboldlandsholdsspiller 1984 – 1985, været træner i Boldklubben Frem
 Ole Rasmussen (fodboldspiller, født 1952) – dansk fodboldlandsholdsspiller 1975 – 1984
 Ole Rasmussen (journalist) – dansk journalist og redaktør på At tænke sig
Turmalin

Turmalin er et mineral, som anvendes til smykkesten. Det er et silikat som består af aluminium, jern, magnesium, lithium og andre grundstoffer. Mineralet findes i forskellige varieteter: farveløs og brun, blå, rosa, rød, sort, violet og grøn. Turmalin er velegnet som smykkesten på grund af mineralets robusthed, slidstyrke og smukke farver som skifter (changerer). De fleste forekomster findes i Sri Lanka, Madagaskar, Mozambique og Brasilien.

Farvetyper
Mineralogerne anvender forskellige betegnelser for de forskellige farvetyper, blandt andet: 
 farveløs – achroit 
 rød – rubelit 
 sort – skørl 
 brun – dravit 
 blå – indigolit 
 rosa – rubelit 
 grøn – verdelit 
Der findes turmaliner med to eller tre farver i samme sten. Den er en ædelstensgruppe med meget stor variation i farver og farveintensitet. De bedst kendte er de grønne, pink og røde rubelliter.

Blå turmaliner
De sjældneste turmaliner er de rene blå, og de er de kostbareste bortset fra dem fra Paraiba. 

De blå findes primært i det nordlige Brasilien og i Namibia, Afghanistan, Pakistan og Nigeria. Den blå turmalin kaldes også indigolit.

Slibning
Det kræver stor ekspertise og erfaring at slibe turmaliner. Turmaliner er type 2 ædelstene og rubelit er type 3 ædelstene. Det betyder, at de er født med væsentligt flere indeslutninger end f.eks. diamanter. Sliberen skal på en gang iagttage en ret udviklet dikroisme (dobbeltfarve) og sikre, at farven ved slibning fremkommer ens i hele stenen uden at flække den. Nogle indeslutninger kan forårsage spændinger og svække turmalinen. En sliber skal bare holde den mod slibehjulet i en forkert vinkel, før den flækker. Har turmalinen først overlevet den hårde slibeproces er den modstandsdygtig og også ret hård, 7-7,5 på Mohs' skala. Det gør den både velegnet til alle slags smykker og let at vedligeholde.

Kilder og eksterne henvisninger 

 Danish Gemological Appraisal Laboratory
 International Colored Gemstone Associations Tormalin hjemmeside  

Silikatmineraler
Smykkesten
Bungie Studios

Bungie Studios er en amerikansk spiludvikler, der blandt andet har skabt spillene Oni, Marathon og Halo-serien.

Selskabet var tidligere ejet af Microsoft, men meddelte 5. oktober 2007 at de havde valgt at blive et privat firma i stedet.

Selskabet er mest kendt for sine 3 spil i Halo-serien, som i dag er nogle af de mest solgte spil nogensinde.

Spil 

 Operation: Desert Storm (1991)
 Minotaur: The Labyrinths of Crete (1992)
 Pathways Into Darkness (1993)
 Marathon (1994)
 Marathon 2: Durandal (1995)
 Marathon Infinity (1996)
 Myth: The Fallen Lords (1997)
 Myth II: Soulblighter (1998)
 Oni (2001)
 Halo: Combat Evolved (2001)
 Halo 2 (2004)
 Halo 3 (2007)
 Halo 3: ODST (2009)
 Halo: Reach (2010)
 Halo 4 (2012)
 Destiny (2014)
 Destiny 2 (2017)
 Matter

Referencer 

Etableret i 1991
Computerspilsvirksomheder fra USA
Vasaordenen

Vasaordenen (på svensk: Kungliga Vasaorden; oprindeligt Wasaorden) er en svensk ridderorden, der blev indstiftet af den svenske konge Gustav den 3. den 17. juli 1772.

Navnet skulle henvise til dynastiet Vasa.
Den blev tildelt som belønning for fortjenester indenfor jordbrug, bjergdrift, kunst, handel, industri, håndværk og undervisning, for nyttige skrifter i disse emner og for veludførte almene hverv og opgaver.

Vasaordenen bæres i et grønt bånd og har fem klasser.
 Kommandør af storkorset
 Kommandør af 1. klasse
 Kommandør af 2. klasse
 Ridder af 1. klasse
 Ridder af 2. klasse

Tillige findes Vasategnet (svensk: Vasatecknet) og Vasamedaljen, der blev indstiftet i 1895. 

Ordenen uddeles ikke længere, efter at den svenske rigsdag med en ordensreform i 1975 erklærede ordenen for "hvilende".

Ordener, dekorationer og medaljer fra Sverige
Etableret i 1772
Bloomberg Businessweek

BusinessWeek er et tidsskrift med erhvervsnyheder udgivet af McGraw-Hill. Det blev første gang udgive i 1929 (som The Business Week) under ledelse af Malcolm Muir, som også på daværende tidspunkt var leder af McGraw-Hill Publishing Company. Bladets primære konkurrent i erhvervsnyhedssegmentet er Fortune og Forbes som begge udgives hver fjortende dag.

Siden 1988 har BussinessWeek udgivet en årlig rangering af amerikanske handelshøjskole MBA-programmer.

Den 12. oktober 2007 udkom BussinessWeek første gang i fire år med et nyt nydesignet layout. Adskillige sektioner fik nyt udseende for at fokusere bladet mere i retning mod nyheder og et globalt dækning, mens sektionen "Executive Life" blev skåret bort.

Referencer

Eksterne henvisninger 
 BusinessWeek.com Officiel PC hjemmeside
 BusinessWeek.mobi  Officiel mobil-hjemmeside

Tidsskrifter fra USA
Our Chalet

Our Chalet er et af fire verdenspigespejdercentre, som drives af den internationale pigespejderbevægelse WAGGGS. Our Chalet ligger i den lille by Adelboden i den schweiziske kanton Bern.

Historik 
WAGGGS' verdenskomite besluttede på sit møde i Holland i 1929, at der skulle bygges et internationalt center for pigespejdere fra hele verden. Opførelsen af Our Chalet og de første fire års drift blev betalt af den amerikanske pigespejderleder Helen Storrow. Resultatet blev Our Chalet, der som det første verdenspigespejdercenter blev indviet d. 31. juli 1932 af den daværende verdenspigespejderchef Olave Baden-Powell. Den første leder, Guider in Charge, af Our Chalet blev den schweiziske pigespejderleder Ida Von Herrenschwand, som gik under spejdernavnet Falk.

Under anden verdenskrig var Our Chalet lukket for almindelige besøgende, men spillede en væsentlig rolle for genforening af flygtninge, som var kommet til Schweiz.

Bygninger 
I årenes løb er Our Chalet gentagne gange blevet udvidet med om- og nybygninger – alle i traditionel schweizisk chalet-stil. I dag består Our Chalet af følgende bygninger:
 Den oprindelige hovedbygning med bl.a. spisesal, soverum, pejsestue og bibliotek
 Spycher – nyeste bygning, som rummer bl.a. sovesal, mødelokaler, depoter og skikælder
 Baby chalet, som oprindelig var bygget til Helen Storrow, men nu benyttes til Our Chalets gæster
 Squirrel House – gæstehus og køkkenfaciliteter for teltliggende gæster
 Our Chalet Shop
 Staff House

Aktiviteter 
Siden Our Chalets indvielse har der årligt været afholdt et Juliette Low-seminar om international lederuddannelse for unge kvinder. Denne tradition blev afbrudt under krigen, men genoptaget i 1946. I 1968 blev traditionen med et årligt Juliette Low-seminarer ændret til at gå på skift mellem de fire verdenspigespejdercentre, således at der nu afholdes et Juliette Low-seminar på Our Chalet hvert 4. år.

Gennem alle årene har der på Our Chalet været fokus på udendørsaktiviteter i form af bl.a. skisport, klatring og vandring.

Tidligt i 1970'erne begyndte endnu to traditioner med særlige samlinger for medlemmer af hhv. støtteforeningen Friends of Our Chalet og ledere med den særlige trekløvertræning.

I 1978 blev duelighedstegnet Chalet Challenge introduceret. Dette mærke kan kun erhverves af gæster, som under deres besøg på Our Chalet har fuldført en række særlige udfordringer.

Den seneste samlingstradtion blev etableret i 1986, hvor Our Chalet lagde hus til det første årlige Helen Storrow-seminar til minde om stedets nu afdøde grundlægger. Helen Storrow-seminarerne fokuserer på international uddannelse og bevidsthed.

Eksterne referencer 
 Our Chalet 
 WAGGGS
 Helen Storrow

Spejdercentre
Kanton Bern
General Slocum

General Slocum var en amerikansk dampdrevet hjuldamper, som blev søsat i 1891 fra et skibsværft i Brooklyn, New York.

Den 15. juni 1904, brød skibet i brand, på New Yorks East River, og udbrændte.

Det estimerede dødstal lyder på 1.021 ud af de i alt 1.342 passagerer, hvilket er den næststørste ulykke som har ramt New York City, hvor terrorangrebet på World Trade Center 11. september 2001 var den største katastrofe.

Skibet blev opkaldt efter kongresmedlem Henry Warner Slocum, havde en køl-længde på 72 meter, en bredde på 11,4 meter og et deplacement på ca. 1.200 tons, tre dampmaskiner, som trak to sidehjul/ skovlhjul. Fartøjet var i stand til at opnå en fart på 16 knob.

Skibe fra USA
Hjuldampere
Skibskatastrofer
New Yorks historie
Table Tennis

Table Tennis Er et spil som Rockstar Games har udviklet til Xbox 360 og Wii.
Spillet er bl.a. kendt for at køre på Rockstars RAGE-Engine

Computerspil fra 2006
Wii-spil
Xbox 360-spil
Rockstar Games
Konger i kamp

Konger i kamp er en norsk rapsang, fra det norske hiphopband Klovner i Kamp og den er fra deres tredje album Kunsten å fortelle fra 2003. Sangen blev skrevet af alle gruppens vokalister, Alis (Aslak Hartberg) og Dr. S (Sveinung Eide) og "Dansken" (Esben Selvig) og komponeret af gruppens dj Thomas Gullestad, der også debuterer som producent på nummeret. Sangen blev først udgivet på singlen "Fritt Villt" i 2003, der fik forholdsvide gode anmeldelser, og som var en forsmag på deres album Kunsten å fortelle.

Om sangen 
Sangen er overfladisk og handler primært om Klovnene, der rapper om deres fantasifulde seje sider. Den eneste, der relaterer lidt til sit virkelige liv er Dansken, der rapper om sit forhold til Skandinavien:

I teksten ses det tydeligt, at Dansken er stolt af sin oprindelse og inddrager endda Danmarks mest betydelige konge gennem verdenshistorien – Christian 4:

Alis kommer dog også hurtigt ind på sin depressive periode, fra da han i en sen alder fandt ud af, at Gud ikke eksisterede og efter et mislykket selvmordsforsøg endte på hospitalet og takker sine venner for deres opbakning:

Musikvideo 
I musikvideoen optræder alle rapperne og dj'en. De har hver deres roller, Dansken spiller en norsk filminstruktør, der skal instruere en reklamefilm for en dansk creme, der uheldigvis ender i vasken. Alis spiller en forretningsmand, Dr. S spiller sig selv som en læge, der opererer skuespilleren Aksel Hennie. Disse roller er i videoen bare deres facade og i virkeligheden er de kriminelle, der planlægger et kup for at røve en pengetransport, ved at Fingr'n klæder sig ud som lastbilchaufføren. Men deres kup bliver gennemskuet.

Videoen blev instrueret af Lasse Gretland og var nødsaget til at blive klippet om, da den indeholdt den blodige operationsscene med Aksel Hennie, der bliver opereret af Dr. S, hvor der blev fjernet nogle få sekunder i tillæg med de sædvanlige bandeord, der forekommer i hiphopvideor.

NRK mente dog ikke det var så galt, og den blev derfor vist på den og andre kanaler.

Sange fra 2003
MSNBC

MSNBC (Microsoft/National Broadcasting Company) er en amerikansk engelsksproget 24-timers nyhedskanal, som er en af de største nyhedskanaler på kabelnettet i USA.

Kanalen blev lanceret den 15. juli 1996 af Microsoft og NBC. Microsoft solgte sig ud af nyhedskanalen i december 2005.

Referencer

Eksterne henvisninger 

 Officiel hjemmeside
 NBC-direktøren annoncere et muligt navneskift til "NBC News Channel"

Tv-kanaler fra USA
Microsoft
NBCUniversal
Thomas Gaardsøe

Thomas Gaardsøe Christensen (født 23. november 1979 i Gassum ved Randers) er en dansk tidligere fodboldspiller, der er mest kendt for sin tid i AaB, hvor han spillede da klubben i 1999 vandt Superligaen. 

Han har desuden spillet for de engelske klubber Ipswich Town og West Bromwich Albion, ligesom han har spillet to kampe og scoret et enkelt mål for det danske landshold. Fra 1. januar 2010 var han på kontrakt i Esbjerg fB.

Baggrund 
Thomas Gaardsøe blev født den 23. november 1979 i Gassum ved Randers. Han er søn af den tidligere Randers Freja-spiller Per Gaardsøe.

Spillerkarriere 
Thomas Gaardsøe spillede i sine unge år i Randers Freja. Hans navn blev omtalt første gang i 1994 og 1995, da han scorede i begge de finaler i Ekstra Bladets Skolefodboldturnering. Han fik senere kontrakt med AaB og spillede to kampe for U19-landsholdet og U21-landsholdet i 1998. I 2001 fik han sit gennembrud i AaB, hvor han erstattede den skadede midterforsvarer Torben Boye. 

I sommeren 2001 blev han solgt til den engelske fodboldklub Ipswich Town i en transferaftale på £1,3 mio. I sommeren 2003 blev han solgt til West Bromwich Albion, hvor han på grund af skadesproblemer var nødsaget til at slutte sin karriere i december 2006. Han vendte tilbage til professionel fodbold i sommeren 2009 for AaB, hvor han tegnede en halvårs-kontrakt indtil nytår, hvorefter han skiftede til Esbjerg fB. I Esbjerg fB havde Gaardsøe en omskiftlig tilværelse, hvor han var med til at rykke ned i 2011, men hvor han også var med til at rykke holdet tilbage i Superligaen i 2012. Han fik i juni 2012 ikke forlænget sin kontrakt med Esbjerg fB, og efter at han to måneder senere endnu ikke havde fundet sig en job, blev det offentliggjort, at Gaardsøe indstillede karrieren.

Anden virke 
Efter Gaardsøe indstillede sin aktive karriere, blev han ansat som ekspert og kommentator på 6'eren.

Referencer

Eksterne henvisninger 
 

Fodboldspillere fra Danmark
Fodboldspillere fra AaB
Fodboldspillere fra Ipswich Town F.C.
Fodboldspillere fra West Bromwich Albion F.C.
Personer fra Randers
John Dryden

John Dryden (født 19. august 1631 i Aldwincle, Northamptonshire, død 12. maj 1700 i London) var en indflydelsesrig engelsk poet, litterær kritiker, oversætter og skuespilsforfatter, som dominerede det litterære liv under Restaurationen i England i så høj grad, at perioden i litterære kredse også er blevet kaldt "Drydens tidsalder".

Dryden er mest kendt for sine politiske satirer og for sin brug af jambiske vers på parrim. Blandt hans poetiske værk findes det satiriske digt Absalom og Achitophel (1681), og blandt hans skuespil findes komedien Marriage à la Mode (1671) og All for Love (1678); sidstnævnte var en omarbejdelse af William Shakespeares Antonius og Kleopatra.

Dryden var en mand, som ikke veg tilbage for at ytre sine holdninger til politik og religiøsitet. Under kong Jakob 2. af England konverterede han til katolicismen, og mistede da sin titel som poet laureate, (en form for hofdigter) som han blev udnævnt til ved revolutionen 1688.

Han lå i fejde med poeten Thomas Shadwell.

Eksterne henvisninger 
 
 
 

Digtere fra England
Oversættere fra England
Dramatikere fra England
Kritikere
Forfattere fra England før 1707
Sankt Clemens Kirke (Randers)

Sankt Clemens Kirke er en kirke i Randers Søndre Provsti, Århus Stift.

Byggeriet af kirken blev påbegyndt 25. november 1961, og kirken stod færdig 8. september 1963. Kirkens grundsten er en granitkvadre fra Randers' ældste kirke, der også hed Skt. Clemens Kirke – som blev nedrevet i 1540, mens den anden er en munkesten fra Skt. Mortens Kirke og den tredje grundsten en mursten fra Skt. Peders Kirke. Sognet blev udskilt af de to sogne i 1952. Frem til 1963 anvendtes en midlertidig kirke.

Skt. Clemens Kirke er tegnet af arkitekterne Inger og Johannes Exner og Knud Erik Larsen og er placeret på en sydvendt skrænt i et hjørne af Vestparken. Kirken er opført i gule mursten og fyrretræ.

Kirkehuset, Clemenshuset, blev indviet i 1984, som en tilbygning til selve kirken.

Skt. Clemens Kirke har gennemgået en større ombygning, der stod færdig i 2005.

Eksterne kilder og henvisninger 
 Sankt Clemens Kirke på sogn.dk
 Sankt Clemens Kirke hos KortTilKirken.dk

Kirker i Randers Kommune
Kirker i Århus Stift
Kirker i Randers Amt
Bygninger, konstruktioner og anlæg i Randers
Ike Turner

Ike Wister Turner (5. november 1931 – 12. december 2007) var en amerikansk musiker, orkesterleder, talentspejder og pladeproducer, der var bedst kendt for sit samarbejde med sin tidligere kone, Tina Turner, i duoen Ike & Tina Turner. I denne sammenhæng opnåede han også en plads i Rock and Roll Hall of Fame i 1991.

Hans eftermæle blev noget plettet, da det i 1980'erne kom frem, at han ved flere lejligheder havde mishandlet sin kone, Tina Turner, mens de var gift. Dette kom frem i hendes selvbiografi Jeg Tina (1986) og i filmen What's Love Got to Do with It (1993).

Turner døde af en overdosis kokain 12. december 2007.

Eksterne henvisninger 

 

Musikere fra USA
Felix Hausdorff

Felix Hausdorff (født 8. november 1868, død 26. januar 1942) var en tysk matematiker, der betragtes som en af grundlæggerne af moderne topologi og som kom med vigtige bidrag til mængdelære, målteori, kompleks analyse og funktionalanalyse.

Liv 
Hausdorff studerede ved Universität Leipzig og opnåede sin ph.d.-grad i 1891. Han underviste i matematik i Leipzig indtil 1910, hvor han blev professor i matematik ved Rheinische Friedrich-Wilhelms-Universität Bonn. Han blev ansat som professor ved Greifswald Universitet fra 1913 til 1921, hvorefter han rejste tilbage til Bonn. Da nazisterne kom til magten, mente den jødiske Hausdorff, at han, som en respekteret professor, ville undgå forfølgelse, men hans abstrakte matematik blev fordømt som "jødisk", ubrugelig og "ikke-tysk", og han mistede sin position i 1935. Selvom han ikke længere kunne udgive artikler i Tyskland, fortsatte Hausdorff som aktiv i matematisk forskning, og han udgav sine forskningsresultater i det polske tidsskrift Fundamenta Mathematicae. Da forfølgelsen af jøder eskalerede efter Krystalnatten i 1938, blev Hausdorff yderligere isoleret, og da han i 1942 ikke længere kunne undgå at blive sendt til en koncentrationslejr, begik han, sammen med sin kone og svigerinde, selvmord.

Forskning 
Hausdorff var den første, der generaliserede Cantors kontinuumshypotese; hans alephhypotese, der er at finde i hans artikel fra 1908, Grundzüge einer Theorie der geordneten Mengen, er ækvivalent til hvad der i dag kaldes den generaliserede kontinuumshypotese.

I 1909, da han studerede partielt ordnede mængder, nåede han frem til, hvad der kendes som Hausdorffs maksimalitetsprincip, og han var den første, der anvendte et maksimalitetsprincip i algebra.

I hans klassiske udgivelse fra 1914, Grundzüge der Mengenlehre, definerede og studerede han partielt ordnede mængder abstrakt; ved at bruge udvalgsaksiomet viste han, at enhver partielt ordnet mængde har en maksimal lineært ordnet delmængde. I samme bog aksiomatiserede han det topologiske begreb om omegne, og han introducerede de topologiske rum, der i dag kaldes Hausdorffrum.

Ved at bruge udvalgsaksiomet, beskrev han i 1914 en "paradoksal" opdeling af 2-kuglen som den disjunkte forening af fire mængder, A, B, C, og Q, hvor Q er tællelig, og mængderne A, B, C, og B ∪ C er parvis kongruente. Denne opdeling var senere inspiration til Banach-Tarski-paradokset.

Han introducerede desuden begreberne Hausdorffmål og Hausdorffdimension, der har været anvendelige i fraktalteori, og han løste i analyse hvad der nu kaldes Hausdorffs momentproblem.

Endvidere publicerede han også filosofiske og litterære værker under pseudonymet "Paul Mongré".

Vigtige udgivelser 
 Grundzüge der Mengenlehre

Eksterne henvisninger 

 
  

Matematikere fra Tyskland
Jøder fra Tyskland
Personer fra Breslau
Personer der har begået selvmord
Tyskere i 1800-tallet
Tyskere i 1900-tallet